**Finansų rinka rugpjūtį: lėtai, bet užtikrintai naujo rekordo link**

*Komentuoja Vytenis Lapinskas, „Luminor investicijų valdymas“ fondų valdytojas.*

**Vasaros pabaiga – švelniai teigiama. Brango tiek akcijos, tiek kitas rizikingas turtas, o kriptovaliuta „Bitcoin“, mėnesio viduryje pasiekusi naujas aukštumas, kiek atpigo. Ilgalaikės palūkanų normos turėjo atlaikyti smūgius tiek JAV, tiek Europoje. Donaldas Trumpas standartiškai vykdė baudimo muitais politiką ir ieškojo naujų būdų paveikti JAV Federalinės rezervų sistemos (FED) sprendimus. Vis dėlto, JAV „S&P“ akcijų indeksas pasiekė naują rekordą ir 6500 punktų ribą. Deja, teigiamą grąžą Europos investuotojams ir vėl mažino pingantis JAV doleris.**

**Obligacijų rinkose daugėja nežinios**

JAV FED vadovas Jeromas Powelas, labai lauktos „Jackson Hole“ konferencijos metu patvirtino, kad yra pasiruošę mažinti JAV pinigų politikos palūkanų normas rugsėjį, nes pradeda ryškėti darbo rinkos lėtėjimo ženklai. Liepą JAV nedarbo rodiklis siekė 4,248 proc., o „Ned Davis Research“ tyrėjų vertinimu, didesnis nei 4,3 proc. nedarbas JAV turėtų paskatinti FED pinigų politikos švelninimą ir palūkanų normų mažinimą. Tiesa, iki pinigų politikos susirinkimo, rugsėjo 17 d. dar sulauksime naujų JAV darbo rinkos ir infliacijos duomenų, kurie ir turėtų lemti centrinio banko veiksmus. Galimą pavyzdį FED rugpjūtį parodė Naujosios Zelandijos centrinis bankas, sumažindamas pinigų politikos palūkanų normas nuo 3,25 iki 3,00 proc., nepaisant didėjančios infliacijos, kuri, centrinio banko nuomone, artimiausiu metu net gali viršyti nustatytą viršutinę 3 proc. ribą.

D. Trumpas atsisakė plano atleisti JAV FED vadovą Jeromą Powelą, bet pasirinko naują strategiją ir siekia pakeisti kitus FED komiteto narius. JAV prezidentas apkaltino aplaidumu ir pagrasino atleisti FED narę Lisą Cook, mat tokiu būdu jis tikisi turėti savo paties paskirtus keturis iš septynių narių. Tai gali lemti FED nepriklausomybės mažėjimą, didesnę infliaciją ir bendrą nepasitikėjimą JAV pinigų politika. Atitinkamai, investuotojai reikalavo didesnės trukmės premijos ir ilgalaikės palūkanos JAV didėjo. Didėjantis bendras nepasitikėjimas JAV politika vėl pigino JAV dolerį, kuris per mėnesį pigo 2 proc. ir pasiekė 1,17 JAV dolerių už eurą kainą.

Europoje ilgalaikės palūkanos didėjo pasirodžius straipsniams, kad Nyderlandų pensijų sistema palengva bus keičiama nuo nustatytų išmokų (pagal kurią buvo garantuojama išmokų suma) prie nustatytų įmokų sistemos. Dėl šio pakeitimo mažės ilgalaikių vertybinių popierių pirkėjų ir turėtų didėti palūkanų normos. Nyderlandai garsėja bene geriausia pensijų sistema, ir nors šios šalies ekonomika sudaro tik 7 proc. euro zonos ekonomikos, Nyderlandų pensijų sistemoje sukaupta daugiau nei pusė visos euro zonos pensijų turto. Be to, Prancūzijoje paskelbtas naujas balsavimas dėl pasitikėjimo dabartine Francois Bayrou vyriausybe ir vėl kyla išankstinių rinkimų grėsmė. Tad Prancūzijos vyriausybės vertybinių popierių (VVP) kredito premija didėjo, o ilgalaikės palūkanų normos jau viršija Ispanijos ir net Graikijos normas. Prie bendro VVP rinkos spaudimo prisidėjo ir Europoje skelbti II ketvirčio atlyginimų duomenys: metinis atlyginimų augimas šoktelėjo iki 4 proc. (nuo 2,5 proc. pirmąjį ketvirtį). Tai galimai galėtų prisidėti prie infliacijos ateityje.

Na, o labiau rizikingų korporacijų ir besivystančių šalių vertybinių popierių rinka toliau brangsta ir nuo metų pradžios eurais išreikšta šių turto klasių grąža jau pasiekė atitinkamai 3,7 proc. ir 6,1 proc. bei viršija 1,1 proc. bendrą pasaulio akcijų indekso grąžą eurais.

**Kinija, D. Trumpas ir Estija**

Kinijoje, po pirmo pusmečio atsigavimo, ekonominiai rodikliai vėl blogėja: stoja NT rinka, mažėja mažmeninė prekyba, o vyriausybės skatinimas yra lėtinamas. Kartu vyksta ilgalaikė Kinijos transformacija link labiau stabilios išsivysčiusios šalies statuso. Štai per pastaruosius 20 metų prekybos dalis Kinijos ekonomikoje sumažėjo nuo 65 proc. iki 34 proc., atitinkamai augo vidaus vartojimo dalis. Rugpjūtį D. Trumpas vėl prisiminė muitų galią ir svarstė apie muitų Kinijos prekėms didinimą iki 100 ar 200 proc., jei nebus sutarta dėl retųjų metalų ir magnetų eksporto į JAV. O Estijoje, Narvoje, šalia buvusios urano gavybos įmonės pastatyta vienintelė ne Kinijoje esanti miltelių metalurgijos magnetų gamykla „Neo Performance Materials“ užsitikrino Europos elektromobilių magnetų užsakymus ir siekia tapti pirmąja elektromobilių variklių magnetų gamykla Europoje.

**Akcijos brangsta, bet ne be rizikos**

Nauji JAV „S&P“ indekso rekordai ateina kartu su didėjančia koncentracija. Per pastaruosius 20 metų 10 didžiausių JAV akcijų dalis bendrame indekse padidėjo nuo 20 proc. iki 40 proc. Tiesa, reikia pripažinti, kad pajamų augimas taip pat koncentruojasi didžiosiose įmonėse, o tai dalinai pateisina išskirtinį šių įmonių brangimą.

Iš stebuklingojo septyneto įmonių rugpjūtį išsiskyrė „Apple“ ir mėnesio pradžioje per keletą dienų pabrango 8 proc., investuotojams tikintis, kad gamintojas išvengs padidintų importo muitų iš Indijos, kompanijai pažadėjus papildomus 100 mlrd. JAV dolerių investuoti į „Apple“ komponentų gamybą JAV, šalia anksčiau pažadėtų 500 mlrd. JAV dolerių.

„Tesla“ akcijos taip pat brango, pirkėjams skubant pasinaudoti 7500 EUR mokesčių lengvata, kuri baigiasi rugsėjį.

Mėnesio viduryje „Nvidia“ netikėtai pranešė stabdanti H20 procesoriaus gamybą, nepaisant prieš kiek laiko gauto Vašingtono leidimo atnaujinti H20 procesorių pardavimus Kinijai (tiesa, tik pažadėjus susimokėti JAV valstybei 15 proc. nuo susijusių pajamų), nes Kinijos valdžia paragino vietos kompanijas nenaudoti šio procesoriaus dėl galimų saugumo pažeidimų. Reaguodami į naujienas, vietinių Kinijos IT sektoriaus konkurentų „Cambricon“ ir „Hygon“ akcijos brango atitinkamai 110 ir 40 proc. Mėnesio pabaigoje „Nvidia“ skelbė geresnius nei tikėtasi finansinius rezultatus, bet tai neįtikino investuotojų – per mėnesį „Nvidia“ kaina sumažėjo 2,1 proc.

Šiemet sužibėjęs stebuklingojo septyneto konkurentas „Palantir“ (kompanija, teikianti programinius dirbtinio intelekto sprendimus) rugpjūčio viduryje pasiekė naują rekordą – kaina nuo metų pradžios buvo pakilusi beveik 150 proc. o santykinio brangumo rodiklis, rodantis akcijos kainos ir prognozuojamų pajamų santykį (P/E), pakilo iki neregėto 290 lygio (palyginimui, šis rodiklis „Nvidia“ siekia apie 40). Vis dėlti, kompanijos vertė krito apie 16 proc., paskelbus „Massachusetts Institute of Technology“ (MIT) straipsnį „The GenAI divide: State of AI Business 2025“, kuriame analizuojama, kad dauguma verslų, nepaisant didelių išlaidų, negauna apčiuopiamų pajamų iš dirbtinio intelekto projektų. O teigiami rezultatai, nors ir yra tikėtini, gali ateiti vėliau. Pasak straipsnio, nepaisant plačiai naudojamų „Chat GPT“ ir „Copilot“ įrankių, labiau specializuoti įrankiai yra plačiai testuojami, bet tik 5 proc. jų yra realiai pasirenkami.

„Bitcoin“ mėnesio viduryje pasiekė naują visų laikų maksimumą – 123 tūkst. JAV dolerių, bet mėnesio pabaigoje grįžo prie labiau įprasto 108 tūkst. JAV dolerių kainos lygio. Auksas ir sidabras rugpjūtį brango reaguodami į JAV palūkanų normų mažinimo lūkesčius ir dėl didėjančio bendro nepasitikėjimo JAV politika. Nuo metų pradžios auksas brango daugiau nei 30 proc. o sidabras net 40 proc., kai „Bitcoin“ kaina didėjo tik 15 proc.

**Lietuvoje – nauji vėjai**

Lietuvoje naujai paskirti politikai svarsto dar apkarpyti Lietuvos kapitalo rinką ir išpirkti „Ignitis grupės“ mažųjų investuotojų akcijas. Reaguojant į gandus, „Ignitis grupės“ akcijos brango apie 4 proc. Beje, išpirkus šias akcijas ir delistingavus įmonę iš OMX Vilnius (VILSE) indekso, prapultų didžiausios kapitalizacijos įmonė, o ir taip nedidelė bendra indekso kapitalizacija sumažėtų apie 30 proc.

**Rugsėjo sezoniškumas akcijų nenaudai**

Rugpjūtį tęsėsi teigiamos tendencijos ir rizikingas turtas švelniai brango be didesnių sukrėtimų. Bendras pasaulio akcijų indeksas išreikštas eurais per mėnesį brango 0,2 proc., o su ESG faktoriais siejamų fondų grąža atsiliko. Europos obligacijų indekso kaina kiek mažėjo, bet labiau rizikingų aukšto pajamingumo obligacijų ir besivystančių rinkų obligacijų indeksai brango. „Luminor“ II ir III pakopos pensijų fondų rezultatai atkartojo rinkos tendencijas ir keitėsi nedaug. Ilgalaikė metinė pastarųjų 5 m. grąža akcijų fonduose svyruoja apie 9 proc., o subalansuotuose ir konservatyviuose fonduose siekia 0,0–4 proc.

Žvelgiant į priekį, rugsėjo pradžioje bus skelbiami svarbūs JAV nedarbo rinkos ir infliacijos duomenys, kurie gali FED paskatinti pradėti palūkanų mažinimo ciklą (šiuo metu rinkoje įkainota 85 proc. tikimybė, kad pinigų politikos palūkanų normos bus sumažintos), bet jei duomenys būtų geresni, palūkanų normų mažinimo sprendimas gali būti atidėtas kitam susitikimui spalio pabaigoje.

Europoje laukiama rugsėjo 8 d. pasitikėjimo Prancūzijos vyriausybe balsavimo rezultatų, o ir Nyderlandų politinis nestabilumas gali neigiamai paveikti vietines rinkas. Obligacijų rinkoje rugsėjį paprastai didėja naujų obligacijų išleidimas, tad didėjanti pasiūla gali padidinti kredito premijas, kurios šiuo metu yra arti istorinių žemumų. Be to, tęsiasi rugpjūčio–rugsėjo neigiamo akcijų rinkos sezoniškumo laikotarpis, kuomet istoriškai akcijų kainos mažėja. Tikėtina, kad bendras rugsėjo rinkų rezultatas liks nuosaikus.

***Svarbu:*** *Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.*

**Kontaktai žiniasklaidai:**

Severa Augusta Lukošaitytė

„Luminor“ komunikacijos projektų vadovė

Tel.: +370 61143579

el. p.: severa.augusta.lukosaityte@luminorgroup.com